**PUIJONSARVEN KOULUN OHJELMA KIUSAAMISTA JA VÄKIVALTAA VASTAAN**

***Mitä kiusaaminen on?***

Kiusaaminen on koulussa yhteen oppilaaseen kohdistuvaa negatiivista (suoraa tai  
epäsuoraa) toimintaa, jolle on tyypillistä toistuvuus.

Koulukiusaaminen nähdään ryhmäilmiönä, missä oppilailla on erilaisia rooleja. Näitä rooleja  
ovat uhrin ja kiusaajan lisäksi kiusaajan apurit ja vahvistajat, uhrin puolustajat ja  
ulkopuoliset. Oppilaiden väliset ristiriidat eivät ole läheskään aina mustavalkoisia tilanteita,  
joissa joku on ilmiselvästi syyllinen ja toinen yhtä selvästi uhri. Tämän vuoksi jokainen  
väitetty kiusaamistapaus tutkitaan huolellisesti.

***Kiusaamisen vastainen toiminta***

1. Järjestetään kattava ja asiallinen valvonta sekä huolehditaan jo ennalta opiskelujärjestelyt  
   sellaisiksi, että ne ovat omalta osaltaan estämässä kiusaamista.
2. Kiusaamisen ennaltaehkäisy on avainasemassa. Lukuvuoden aikana järjestetään  
   kiusaamiskyselyitä oppilaille tarpeen mukaan. Koulukiusaamiseen liittyviä teemoja  
   käsitellään opetuksessa 1. luokasta alkaen ikäryhmälle soveltuvalla tavalla. Vanhempien  
   valistaminen kiusaamisesta estää ongelmia. Lisäksi 7.luokille on syyslukukaudella yhteinen ryhmäytymispäivä, ja luokkia ryhmäytetään sekä tavallisilla oppitunneilla esimerkiksi pari- ja ryhmätöiden avulla sekä hyödyntämällä esimerkiksi tukioppilaita ja oppilashuollon henkilökuntaa. Ryhmäytyminen lisää hyvää luokkahenkeä ja on siten omiaan ehkäisemään myös kiusaamista.
3. Epäilty kiusaaminen selvitetään heti. Kun kiusaamistapauksesta ilmoitetaan koulun aikuiselle, hän kertoo asiasta ensin tapaukseen liittyvien oppilaiden luokanopettajille tai luokanohjaajille. Tämä siksi, että usein luokanopettajan tai luokanohjaajan oppilastuntemuksesta saattaa olla suuri hyöty ensimmäisessä selvityksessä. Tarpeen vaatiessa kiusaaminen etenee kouluhyvinvointitiimille, jossa selvitetään ensin kiusatun kanssa keskustelemalla, onko kyse kiusaamisesta.  
   Mikäli kyseessä on kiusaaminen, keskustelevat ryhmän jäsenet seuraavaksi epäiltyjen  
   kiusaajien kanssa ja haastattelevat mahdollisia todistajia, jotta toiminnan laajuus ja kesto  
   saadaan selvitettyä. Lopuksi sovitaan, mitä he tekevät kiusaamisen loppumiseksi ja asiasta  
   ilmoitetaan kaikkien osapuolten huoltajille.  
   Seurantajakson jälkeen kiusattua henkilöä haastatellaan, jolloin selvitetään, onko  
   kiusaaminen jatkunut. Lisäksi voidaan keskustella kiusaajien kanssa ja haastatella  
   koulutovereita. Jos kiusaaminen ei ole loppunut, kutsutaan kaikkien osapuolten huoltajat  
   koolle selvittämään asiaa. Tarvittaessa mukana on koulun oppilashuolto.
4. Jos kiusaaminen ei lopu 3. kohdan toimien seurauksena, seuraavassa vaiheessa tulevat  
   mukaan koulun ulkopuoliset ammattihenkilöt ja poliisi.

**Pääperiaatteena on, ettei itse kiusaa ketään, ei salli itsensä kiusaamista, eikä hyväksy  
ketään toistakaan kiusattavan.**

***Väkivaltatilanteet***

Lievissä väkivaltatapauksissa koulu yrittää selvittää tapahtumien kulun asianosaisten  
kesken. Huoltajat otetaan asian käsittelyyn mukaan mahdollisimman varhaisessa vaiheessa.  
Vakavammissa tilanteissa otetaan yhteys poliisiin.